اسلامی_زر
کاغذی کرنسی اسلام میں جائز یا نا جائز
امام مالک ؒ نے ‘‘زر’’کی تعریف کچھ اس طرح کی ہے ‘‘کہ ہر وہ جنس جو عوام آلہ مبادلہ کے طور پر استعمال کرنا قبول کرے اُسے ‘‘زر’’یعنی پیسہ (Money)کہا جائے گا۔ اب مغربی نظامِ معیشت میں ‘‘زر’’کی قیمت اس کے اندر بھی ہو سکتی ہے اور نہیں بھی مثلاً سونے اور چاندی کے سکوّں کو بھی بطورِ زر استعمال کیا جا سکتا ہے اس کے علاوہ کاغذی نوٹ، پلاسٹک کارڈ وغیرہ بھی ‘‘زر’’(Money)کے طور پر استعمال کیا جا سکتا ہے۔ لیکن اسلامی نظامِ معیشت میں ‘‘زر’’کی قدر اس کے اندر ہونی چاہیے، چاہے وہ کوئی بھی جنس ہو مثلاً سونا، چاندی، گندم، کھجور وغیرہ۔ رسیدوں کو بطورِ ‘‘زر’’استعمال نہیں کیا جا سکتا۔ لہٰذا اسلامی معاشی نظام میں کاغذی کرنسی، پلاسٹک کرنسی، برقی کرنسی (Digital Currency)مکمل طور پر حرام ہے۔ کیونکہ اس کے استعمال سے غرر لازمی آتا ہیں، جس کی اسلام میں ممانعت ہیں۔ رسید اگر دو بندوں کے درمیان نجی معاملہ ہو تو وہاں تو حلال ہیں لیکن اس کو تیسرے اور چوتھے بندے پر بیچ نہیں سکتے ہیں جب تک اس مال پر قبضہ نہ کیا جائے جس کی یہ رسید نمائندگی کرتی ہے۔ اب اس حدیث کو ملاحظہ کیجئے۔ "امام مالک کو پہنچا کہ مروان بن حکم کے عہد حکو مت میں لوگوں کوجار (بازار کا نام) کے غلّے کی رسیدیں (سندیں) ملیں۔ لوگوں نے رسیدوں کو بیچا ایک دوسرے کے ہاتھ قبل اس بات کے کہ غلہ اپنے قبضہ میں لائے تو زید بن ثابت اور ایک اور صحابی (ابو ہریرہ) مروان کے پاس گئے اور کہا، کیا تو ربا کو درست جانتا ہے اے مروان! مروان نے کہا، معاذاللہ کیا کہتے ہو۔ تو انہوں نے کہا کہ رسیدیں جن کو لوگوں نے خریدا ،پھر خرید کر دوبارہ بیچا قبل غلّہ لینے کے۔ مروان نے چوکیداروں کو بھیجا کہ وہ رسیدیں لوگوں سے چھین کر رسید والوں (مالکان) کے حوالے کر دیں۔ " یعنی مندرجہ بالا حدیث سے معلوم ہوا کہ صحابہ رسیدوں میں تجارت کو حرام سمجھتے تھے۔ 1840ء میں خلافت عثمانیہ میں سب سے پہلے کاغذی نوٹوں کی ابتدا ہوئی، جس کے خلاف اس وقت کے سب علما نے فتوی دیا۔ لہٰذا اس پر پابندی لگائی گئی۔ کچھ وقت بعدیہ پھر ابھری لیکن اس پر پھر پابندی لگائی گئی۔ اور اس وقت کے مفتی ا‍ عظم شیخ علیش نے اس کے استعمال کو حرام قرار دیا۔ لیکن بعد میں سقوط خلافت کے بعد ہما رے نئے جدّت پسند (modernist)علماءنے اس کے استعمال کو جائز قرار دیا۔ اور یوں اس کی آمد نے ‎شرعی زر کی جگہ لے لی۔ مفتی ڈاکٹرعمران نزار حسین صاحب نے اپنی کتاب ‘‘اسلام کی مستقبل کا زر’’میں کاغذی کرنسی کی حرمت کا فتویٰ دیا ہے۔ لہٰذا اسلامی معاشی نظام میں خلیفہ وقت بھی عوام کو مجبور نہیں کر سکتا کہ فلاں چیز ‘‘زرِ قانونی’’ہے اور فلاں چیز نہیں۔ لہٰذا ہمارے نظام میں ‘‘زرِ قانونی’’کے لیے کوئی جگہ نہیں۔ لیکن موجودہ دور میں بعض علما کی یہ رائے ہے کہ "یہ مال ہے رسید نہیں اور چونکہ کاغذی نوٹ ثمن خلقی نہیں بلکہ ثمن عرفی ہے، لہٰذا اس کے ادا ہو نے سے زکوٰۃ ادا ہو جاتی ہے اور اس کا وہی حکم ہے جو فلوس کا ہے۔ " اگر آپ اس کا بغور جائزہ لے، تو موجودہ کاغذی کرنسی کی تاریخ کی روشنی میں کہ پہلے یہ سونے اور چاندی کے رسیدیں ہوا کرتی تھیں۔ سن 1945ء میں سارے دنیا کے کاغذی کرنسی کے پیچھے ڈالر رکھا گیا اور ڈالر کے پیچھے سونا رکھا گیا۔ اور 1971ء میں ڈالر کے پیچھے سے بھی سونا ہٹایا گیا اور اب کسی ملک کی کاغذی کرنسی اس ملک کی ساری معیشت کی نمائنگی کرتی ہے نا کہ صرف سونے کی۔ لہٰذا اب بھی موجودہ کاغذی کرنسی رسیدیں ہیں آپ کے ملک کی مختلف اشیاء اور خدمات کی۔ لہٰذا اگر آپ ایک ہزار کا نوٹ پاکستان کے مرکزی بینک کے پاس لے جائے تو وہ آپ کو براہ راست سونا فراہم نہیں کرے گی بلکہ آپ سے کہے گی کہ یہ ہماری ملک میں پڑے مختلف اشیاء کی نمائندگی کر رہی ہے لہٰذا آپ بازار جا کر اس سے سونا خریدے یا ضرورت کی کوئی دوسری شے۔ لہٰذا اب بھی یہ رسیدیں ہی ہیں مال نہیں۔ اس وجہ سے اس پر احکام رسیدوں کے جاری ہوں گے نا کہ مال کے۔ کیونکہ اگر یہ مال ہوتا تو ہر ملک زیادہ کرنسی چھانپنے سے زیادہ مالدار ہوتا لیکن حقیقت اس کے برعکس ہے۔ اگر کوئی حکومت اپنی ملک میں موجود پیداواری اشیاء اور خدمات کی بنسبت زیادہ کرنسی نوٹ چھاپے گا تو اس کی کرنسی کی قدر میں اضافے کی بجائے کمی ہو گی، جس سے یہ ثابت ہوتا ہے کہ یہ مال نہیں، رسیدیں ہیں۔ اور جہاں تک مال عرفی کا تعلق ہیں تو اس پر احکام عرف کے جاری نہیں ہوں گے بلکہ اس پر احکام اس کی حقیقت کے جاری ہوں گے یعنی رسید کے۔ مثلاً اگر کسی شخص کا نام عبد اللہ ہے اور عرف میں اس کو شیر کہاجاتا ہے۔ اب اگر یہ شخص چوری کرے تو اس پر انسانوں والے احکام جاری ہو نگے نا کہ ‎جانوروں کے، باجود اس کے کہ اس کا ‎عرف جانور کا ہے نا کہ انسان کا۔ اور رہی بات اس کے احکام فلوس ہونے کے، اس بات پر تقریباً سارے علما متفق ہے کہ فلوس کو بطور زکوٰۃ دینا جائز نہیں۔ کیونکہ در حقیقت، فلوس ایک درہم کے ایک چھوٹے سے حصّے کے رسید ہوا کرتے تھے۔ اور اس کا استعمال صرف ریزگی (small change) کے طور پر ہوا کرتا تھا کیو نکہ اس وقت ایک درہم کی بہت سے چھوٹے چھوٹے حصّے کرنا اور پھر اس کو بطور سکّہ استعمال کرنا مشکل تھا لہٰذا چھوٹی خریداری کے لیے اس کی اجازت دی گئی۔ لیکن یہ کبھی بھی دینار و درہم کے خاتمے اور اس کی جگہ لینے کے لیے استعمال نہیں ہوئے۔ جبکہ موجودہ کاغذی نوٹوں نے سونے کے دینار اور چاندی کے دراہم کو صفحہ ہستی سے ایسے مٹا دیا جیسے وہ تھے ہی نہیں۔ لہٰذا موجودہ کاغذی نوٹ ہر گز ہرگز مال نہیں بلکہ رسید ہے مال کی۔ اسی لیے اگر سونے کے دینار اور چاندی کے درہم بازار میں موجود نہ ہو تو مجبورا کاغذی کرنسی میں زکوٰۃ ادا کرنے کی تو ایک صورت بنتی ہے لیکن اگر بازار میں سونے کے دینار اور چاندی کے درہم موجود ہو تو کاغذی کرنسی میں زکوٰۃ دینا جائز نہیں۔ اور مفتی عمران اور شیخ عمرکے علاوہ حضرت مفتی محمد شفیع صاحب نے بھی 'فتاوی دار العلوم دیوبند' میں اس کو رسید کہا ہے نا کہ مال۔ اور خوشی کی بات یہ ہے کہ حال ہی میں دینار تحریک کے بانی شیخ عمر صاحب نے دار العلوم کراچی، پاکستان میں شرعی زر متعارف کروایا، جس کی وہاں کے علما اور طلبہ نے خوش آمدید کی۔ اور پاکستان کے تقریباً پچاس مفتیوں نے سونے کے دینار کے حق میں فتوے دینے پر آمادگی ظاہر کی۔ اور آج کل وہ صوبہ خیبر پختون خواہ کے حکومت کے ساتھ سونے کے دینار اور چاندی کے دراہم متعارف کرانے میں مصروف ہے۔